钦定古今图书集成/方舆汇编/边裔典/第094卷 > 《明一统志》 > 《安南国古迹考》
## 钦定古今图书集成/方舆汇编/边裔典/第094卷 > 《明一统志》 > 《安南国古迹考》

越王城　在乂安府东岸，县又名螺城，以其屈曲如
螺，汉时安阳王所筑。安阳王旧都越地，故称为越王
城，城中宫址尚存。

玺城。

望海城　俱在交州府安明县。汉建武中，马援平交
阯，分置封溪、望海二县，筑此二城守之大罗城　在交州府城外。汉交阯郡、唐安南都护府
皆在此。其城唐张伯仪所筑，高骈尝修广之。宋时李
公蕴立国于此。

雒王宫，　在交州府三带州，未有郡县。时有雒田随
潮水上下，垦其田者为雒民，统其民者为雒王，副贰
者为雒将，皆铜印青绶，号文朗国。以淳朴为俗，以结
绳为治。传十八世，为蜀王子泮所灭，宫址尚存。
天使馆，　元傅与砺使安南，题诗云：“使旌入馆青云
动，仙盖临江白日回。喻蜀岂劳司马檄，朝周终见越
裳来。”

浪泊，　在交州府东关县，一名西湖。马援既平交阯，
谓官属曰：“吾弟少游，常哀吾慷慨有大志，叹曰：‘士生
一世，但取衣食，才足为郡县吏，守坟墓，使乡里称为
善人足矣，至求赢馀自苦耳。吾在浪泊、西里间，贼未
灭时，下潦上雾，毒气薰蒸，仰视飞鸢，跕跕堕水中。念
少游语，何可得也’！”

铜柱　汉马援既平交阯，立铜柱为汉界，相传在钦
州古森洞上，有援誓云：“铜柱折，交阯灭唐。”马总又建
二铜柱，镵著唐德，以明其为伏波之裔，今未详所在。
日南郡西有西屠夷国，援尝经其地，亦植二铜柱，表
汉界。及北还，留十馀户于柱下，至隋乃有三百馀户，
悉姓马。按《林邑记》：林邑大浦口有五铜柱。唐天宝中，
何履光伐云南，收安宁城，立援铜柱以定疆界。亦未
详所在。

铜鼓，　交阯服役，有头飞獠子、赤裩獠子、鼻饮獠子，
皆穴居巢处。好饮酒。击铜鼓，鼓初成，置庭中，招同类
来者盈门。豪富女子以金银钗击鼓，叩竟，留与主人。
或云：“铜鼓乃诸葛亮征蛮钲也。”